**Likumprojekta “Grozījumi Maksājumu pakalpojumu un elektroniskās naudas likumā” projekta
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2015.gada 20.maijā tika publicēta Eiropas Parlamenta un Padomes Direktīva (ES)2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta Padomes Direktīvu 2005/60/EK un Komisijas Direktīvu 2006/70/EK (turpmāk – AML IV direktīva). AML IV direktīvas transponēšanas termiņš dalībvalstīm ir līdz 2017.gada 26.jūnijam. Šobrīd ir izstrādāts likumprojekts “Grozījumi Noziedzīgi iegūtu līdzekļu legalizācijas un terorisma finansēšanas likumā” (likumprojekts izsludināts 2017.gada 23.marta Valsts sekretāru sanāksmē, VSS-309) ,kurā tiek pārņemtas AML IV direktīvas prasības, kā arī likumprojektā ietvertas starptautisko Finanšu darījumu darba grupas (turpmāk – FATF) rekomendācijas un ņemti vērā Eiropas Padomes Moneyval ekspertu ieteikumi.2011.gada 9.-14.maijā Latvijā darbojās Eiropas Padomes Moneyval un FATF kopīga ekspertu komisija, lai izvērtēšanas 4.kārtas ietvaros veiktu Latvijas noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmas (normatīvā bāze, institucionālā sistēma, darbības efektivitātes rezultāti) izvērtēšanu. Kā viena no rekomendācijām šī izvērtējuma ietvaros, tika izteikta, ka atbildīgajām iestādēm vajadzētu pārskatīt VAS “Latvijas Pasts” sniegto naudas un vērtību pārvedumu pakalpojumu pārraudzības mehānismu un apsvērt minēto VAS “Latvijas Pasts” pakalpojumu nodošanu Finanšu un kapitāla tirgus komisijas (turpmāk – FKTK) uzraudzītajām iestādēm, šis ieteikums tika ņemts vērā un iestrādāts likumprojektā “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”. 2017.gada novembrī Latvijā ir paredzēta divu nedēļu Eiropas Padomes Moneyval ekspertu vizīte, lai veiktu valsts noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmas 5.kārtas novērtēšanu, tai skaitā, tiks vērtēts, cik lielā mērā ir novērsti iepriekšējās kārtas norādījumi uz nepilnībām. Likumprojekts “Grozījumi Maksājumu pakalpojumu un elektroniskās naudas likumā” (turpmāk - likumprojekts) izstrādāts, balstoties uz izmaiņām, kuras paredz likumprojekts “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”.Likumprojekts izsludināts 2017.gada 13.aprīlī Valsts sekretāru sanāksmē, VSS-394. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada novembrī notiks Eiropas Padomes Moneyval ekspertu komisijas vizīte, lai izvērtētu noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmu Latvijā, līdz ar to īpaši aktuāli ir jautājumi par iepriekš izteikto rekomendāciju ieviešanu. 2011.gada 9.-14.maijā Latvijā darbojās Eiropas Padomes Moneyval un FATF kopīga ekspertu komisija, lai izvērtēšanas 4.kārtas ietvaros veiktu Latvijas noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmas (normatīvā bāze, institucionālā sistēma, darbības efektivitātes rezultāti) izvērtēšanu. Kā viena no rekomendācijām šī izvērtējuma ietvaros, tika izteikta, ka atbildīgajām iestādēm vajadzētu pārskatīt VAS “Latvijas Pasts” sniegto naudas un vērtību pārvedumu pakalpojumu pārraudzības mehānismu un apsvērt minēto VAS “Latvijas Pasts” pakalpojumu nodošanu FKTK uzraudzītajām iestādēm, vai arī paplašināt Satiksmes ministrijas veiktās uzraudzības juridiskās pilnvaras un resursus. Pašreiz Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk NILLTFNL) ir noteiktas uzraudzības un kontroles institūcijas, kas uzrauga un kontrolē šā likuma subjektus. Noziedzīgi iegūtu līdzekļu legalizācijas un terorisma finansēšanas novēršanas likuma 45.pants nosaka likuma subjektu uzraudzības un kontroles institūcijas. Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk- NILLTFNL) 45.panta pirmās daļas 1.punktu finanšu iestādes (tajā skaitā maksājumu iestādes) uzrauga FKTK, bet saskaņā ar šīs daļas 5.punktu VAS “Latvijas Pasts” darbības uzraudzību veic Satiksmes ministrija. Savukārt tos pasta komersantus, kas atbilstoši Maksājumu pakalpojumu un elektroniskās naudas likuma prasībām ir reģistrējušies par maksājumu iestādi, uzrauga Finanšu un kapitāla tirgus komisija, bet pārējo pasta komersantu darbības uzraudzībai, kas sniedz maksājumu pakalpojumus, ja tie nav reģistrējušies Finanšu un kapitāla tirgus komisijā kā maksājumu iestāde, nav šobrīd noteikta uzraudzības un kontroles institūcija noziedzīgi iegūtu līdzekļu legalizācijas un terorisma finansēšanas novēršanas jomā. Tādējādi šobrīd attiecībā uz komersantiem, kuri ir tiesīgi sniegt maksājumu pakalpojumus, pastāv vienota uzraudzība maksājumu pakalpojumu sniegšanas un elektroniskās naudas emisijas jomā, bet nepastāv vienota uzraudzība uzraudzību noziedzīgi iegūtu līdzekļu legalizācijas un terorisma finansēšanas novēršanas jomā, kas vienlaikus rada arī nevienlīdzīgu attieksmi pret komersantiem, kas sniedz maksājumu pakalpojumus. Sabiedrisko pakalpojumu regulēšanas komisijas mājas lapā interneta vietnē [www.sprk.gov.lv](http://www.sprk.gov.lv), kur atbilstoši 2016.gada 22.decembra Sabiedrisko pakalpojumu regulēšanas komisijas padomes lēmums Nr. [1/31](http://eur-lex.europa.eu/eli/dec/191/31/oj/?locale=LV) “Noteikumi par pasta komersantu reģistrēšanu “10.punktam tiek nodrošināta publiskā pieejamība pasta komersantu reģistram, ir reģistrēti 86 pasta komersanti. Optimālākais risinājums iepriekš norādīto trūkumu novēršanai ir paredzēts likumprojektā “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” ,paredzot, ka jebkuram pasta komersantam, tai skaitā, VAS “Latvijas Pasts”, kas vēlas sniegt maksājumu pakalpojumus, ir jāsaņem licence vai jāreģistrējas kā maksājumu iestādei Finanšu un kapitāla tirgus komisijā saskaņā ar Maksājumu pakalpojumu un elektroniskās naudas likumā noteikto, t.i. – atsakoties no šobrīd pasta komersantiem noteiktā izņēmuma statusa maksājumu pakalpojumu jomā, paredzot divu gadu pārejas periodu. Attiecīgi FKTK pasta komersantus, kas sniedz maksājumu pakalpojumus, uzraudzītu gan kā maksājumu iestādes, gan kā NILLTFNL subjektus. Līdz ar minētajām izmaiņām likumprojektā “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”, ja tiek uzsākta VAS “Latvijas Pasts” komersanta, kas veic maksājumu pakalpojumus, licencēšana tiek pabeigta 2019.gada 25.jūnijā, tad tiek izslēgts 45.panta pirmās daļas 5.punkts, kurš pašreiz paredz VAS “Latvijas Pasts” uzraudzību un kontroli noziedzīgi iegūtu līdzekļu legalizācijas un terorisma finansēšanas novēršanas jomā Satiksmes ministrijai, un tādējādi uzraudzība un kontrole pāriet FKTK atbilstoši NILLTFNL 45.panta pirmās daļas 1.punktam iekļautajam likuma subjektam – maksājumu iestāde. Ņemot vērā iepriekšminēto, likumprojekta 1.pants paredz izslēgt Maksājumu pakalpojumu un elektroniskās naudas likuma 2.panta otrās daļas 3.punktu un 2.¹ daļas 3.punktu ar pārejas noteikumiem likumprojekta 4.pantā, Maksājumu pakalpojumu un elektroniskās naudas likuma pārejas noteikumu 26.punktā, nosakot, ka iepriekšminētās normas tiek izslēgtas 2019.gada 25.jūnijā.Maksājumu pakalpojumu un elektroniskās naudas likuma 20.panta pirmā un otrā daļa nosaka iestāžu valdes locekļu un par pakalpojumu sniegšanu atbildīgo personu kvalifikācijas prasības , t.i. valdes locekļiem, padomes locekļiem un par pakalpojumu sniegšanu atbildīgajām personām jābūt kompetentām finanšu vadības jautājumos, un tām ir nepieciešamā izglītība un triju gadu attiecīga profesionālā darba pieredze, kas iegūta atbilstoša lieluma komercsabiedrībā, organizācijā vai iestādē, kā arī tām ir jābūt ar nevainojamu reputāciju un kurām nav atņemtas tiesības veikt komercdarbību.Vienlaikus 20.panta trešā daļa paredz pienākumu iestādes kompetentajai pārvaldes institūcijai pašai vai pēc Komisijas pieprasījuma nekavējoties atsaukt no amata personas, ja tās neatbilst šā panta pirmajā un otrajā daļā noteiktajām prasībām. Saskaņā ar Publiskas personas kapitāla daļu un kapitālsabiedrību pārvaldības likuma 113.pantu valde ir sabiedrības izpildinstitūcija, kura vada un pārstāv sabiedrību kopīgi. Ievērojot minēto, lēmumus par uzņēmuma vispārīgajiem jautājumiem valde pieņem koleģiāli, pamatojoties uz attiecīgo struktūrvienību ierosinājumiem. Lai nodrošinātu sabiedrības darbību, ir izveidota VAS "Latvijas Pasts" organizatoriskā struktūra, kurā katrai struktūrvienībai ir savi uzdevumi un funkcijas un kurās ir ieceltas atbildīgās amatpersonas par jautājumu risināšanu konkrētajās jomās. Ņemot vērā, ka VAS “Latvijas Pasts” pamatdarbība ir pasta pakalpojumi, nevis maksājumu pakalpojumi, kā arī citu iestāžu pamatdarbība var būt cita darbība nevis maksājumu pakalpojumu vai elektroniskās naudas emisija, valdes un padomes sastāvā tiek iekļautas personas, kas kompetentas tajās darbības jomās, kas nepieciešamas šī uzņēmuma darbības vadīšanai, kā arī to, ka 2015.gada 25.novembra Eiropas Parlamenta un Padomes direktīvas 2015/2366 par maksājumu pakalpojumiem iekšējā tirgū, ar ko groza Direktīvas 2002/65/EK, 2009/110/EK un 2013/36/ES un Regulu (ES) Nr. 1093/2010 un atceļ Direktīvu 2007/64/EK 5.panta 1.(n) apakšpunktā iepriekš minētās prasības noteiktas tikai par maksājumu pakalpojumu vadību atbildīgajām personām, nevis visai valdei un padomei (vai tās valdes priekšsēdētājam), likumprojektā paredzēts precizēt prasības iestādes vadībai, attiecinot tās tikai uz personām, kas tieši atbildīgas par maksājumu pakalpojumu sniegšanu un elektroniskās naudas emisiju. Grozījumi Maksājumu pakalpojumu un elektroniskās naudas likuma 20.pantā, papildinot to ar 2.1 daļu, ir nepieciešami, lai precīzāk definētu nosacījumus, kādos gadījumos iestādes, kas papildus maksājumu pakalpojumu sniegšanai veic cita veida komercdarbību, kas uzskatāma par tās pamata komercdarbību, ieceļ valdes un padomes sastāvā vienu vai vairākas personas, kas atbilst 20.panta pirmās un otrajās daļas prasībām un ir atbildīgas par iestādes maksājumu pakalpojumu sniegšanu vai elektroniskās naudas emisiju. Vienlaikus 20. panta 2.1 daļa nebūtu attiecināma uz iestādēm, kura veic cita veida komercdarbību, bet tā nav uzskatāma par tās pamatdarbību.Tehniski papildināmas arī 20.pantā trešajā un ceturtajā daļā noteiktās iestādes un Komisijas tiesības, atsaukt no amata personas, kuras ņemot vērā iestādes darbības specifiku, kas papildus maksājumu pakalpojumu sniegšanai veic cita veida komercdarbību, kas uzskatāma par tās pamata komercdarbību, iecēlusi vienu vai vairākas personas no iestādes valdes un padomes locekļiem, ir atbildīgas par iestādes maksājumu pakalpojumu sniegšanu vai elektroniskās naudas emisiju, vairs neatbilst likuma prasībām.Ievērojot apsvērumus, ka iestāde saskaņā ar Maksājumu pakalpojumu un elektroniskās naudas likuma 36.panta pirmās daļas 3.punktu papildus maksājumu pakalpojumu sniegšanai var cita veida komercdarbību saskaņā ar normatīvo aktu prasībām, likumprojekta 3.pants paredz precizēt prasības maksājumu iestādes ārpakalpojumu saskaņošanas priekšnosacījumus, attiecinot prasības tikai uz tām ārpakalpojuma darbībām, kas saistīti ar maksājumu pakalpojumu un elektroniskās naudas emisijas darbības jomas nodrošināšanu. |
| 3. | Projekta izstrādē iesaistītās institūcijas | Par likumprojekta izstrādi atbildīgā institūcija ir Finanšu ministrija, Satiksmes ministrija, VAS “Latvijas Pasts”, FKTK, Noziedzīgi iegūtu līdzekļu legalizācijas novēršanas dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums attiecas uz tiem pasta komersantiem, kas papildu pasta pakalpojumu sniegšanai, izmantojot savu pasta tīklu, sniegs maksājumu pakalpojumus kā maksājumu un elektroniskās naudas iestāde Maksājumu pakalpojumu un elektroniskās naudas likuma izpratnē. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam tiesiskajam regulējumam ir pozitīva ietekme uz tautsaimniecību. Ieviešot praksē ar likumprojektu paredzētā regulējuma attiecināšanu arī uz pasta komersantiem, tiks nodrošināts vienots regulējums un uzraudzības mehānisms visiem maksājumu pakalpojumu sniedzējiem, tādējādi tiks nodrošināts labs pārvaldības princips, kad valsts pārvaldes iestādei nebūs jāpilda uzraudzības funkcijas, kuras pašreiz jau pilda FKTK.Pasta komersantiem kā maksājumu iestādēm saskaņā ar Maksājumu pakalpojumu un elektroniskās naudas likumā noteikto kārtību būs jāsniedz regulāras atskaites FKTK, un informācijas sniegšanas pienākums radīs papildu administratīvo slogu un izmaksas.  |
| 3. | Administratīvo izmaksu monetārs novērtējums | Maksājumu iestādei nav nepieciešama FKTK licence, un tā savu darbību Latvijā ir tiesīga uzsākt pēc reģistrācijas, ja maksājumu iestādes vai tās pārstāvja, par kura darbību maksājumu iestāde uzņemas atbildību, iepriekšējos 12 mēnešos veikto maksājumu vidējā aritmētiskā vērtība vai komercdarbības plānā paredzētā turpmāko 12 mēnešu maksājumu vidējā aritmētiskā vērtība nepārsniedz 500 000 *euro* mēnesī Maksājumu pakalpojumu un elektroniskās naudas likuma 1.panta 1.punkta a, b, c, e un g apakšpunktā minētajos maksājumu pakalpojumu veidos vai trīs miljonus *euro* mēnesī šā likuma 1.panta 1.punkta f apakšpunktā minētajā maksājuma veidā.Persona, kura vēlas sniegt maksājuma pakalpojumus, saskaņā ar Maksājumu pakalpojumu un elektroniskās naudas likumu, maksā šādus maksājumus:1. Maksājumu iestādes statusa iegūšanai:- par reģistrācijai iestāžu reģistrā iesniegto dokumentu izskatīšanu – 2500 *euro;*- par licences saņemšanai iesniegto dokumentu izskatīšanu - 5000 *euro;* - par maksājumu iestādes licences saņemšanai iesniegto dokumentu izskatīšanu, ja persona ir reģistrēta iestāžu reģistrā, -4000 *euro;*2. FKTK darbības finansēšanai:- maksājumu iestāde, kas saņēmusi FKTK licenci, maksā 7000 *euro* gadā un papildus līdz 1,4 procentiem (ieskaitot) no saviem bruto ieņēmumiem, kas saistīti ar maksājumu pakalpojumu sniegšanu, gadā, bet kopējā iestādes maksa FKTK nepārsniedz 100 000 *euro* gadā;- maksājumu iestāde, kuras darbības uzsākšanai nav nepieciešama licence, pēc tās reģistrācijas maksā:1) 1000 *euro* gadā, ja plāno sniegt tikai bezkonta naudas pārveduma pakalpojumus, un papildus līdz 1,4 procentiem (ieskaitot) no saviem bruto ieņēmumiem, kas saistīti ar maksājumu pakalpojumu sniegšanu, gadā, bet kopējā iestādes maksa nepārsniedz 100 000 *euro* gadā;3) 3000 *euro* gadā, ja plāno sniegt jebkuru no šā likuma 1.panta 1.punkta a, b, c, e vai g apakšpunktā minētajiem maksājumu pakalpojumiem, un papildus līdz 1,4 procentiem (ieskaitot) no saviem bruto ieņēmumiem, kas saistīti ar maksājumu pakalpojumu sniegšanu, gadā, bet kopējā iestādes maksa nepārsniedz 100 000 *euro* gadā. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi nepieciešami šādos likumos: Noziedzīgi iegūtu līdzekļu legalizācijas un terorisma finansēšanas novēršanas likumā (likumprojekts izsludināts 2017.gada 23.marta Valsts sekretāru sanāksmē, VSS-309), Pasta likumā (likumprojekts izsludināts 2017.gada 13.aprīlī Valsts sekretāru sanāksmē, VSS-395). |
| 2. | Atbildīgā institūcija | Finanšu ministrija un Satiksmes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts izstrādāts, lai nodrošinātu atbilstību Eiropas Parlamenta un Padomes 2015.gada 20.maija Direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr.684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK prasībām, kuru pienākums transponēt līdz 2017.gada 26.jūnijam. |
| 2. | Citas starptautiskās saistības | Nav. |
| 3. | Cita informācija | Moneyval 2011.gada 9.-14. maijā 4.kārtas izvērtējumā sniegtā rekomendācija attiecībā uz VAS “Latvijas Pasts” sniegto naudas un vērtību pārvedumu pakalpojumu pārraudzības mehānismu. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrāde notika, konsultējoties ar Satiksmes ministriju, FKTK, VAS “Latvijas Pasts”, Noziedzīgi iegūtu līdzekļu legalizācijas novēršanas dienestu.Vienlaikus uzziņa par likumprojekta “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” izstrādi 2016.gada 27.maijā tika publicēta Finanšu ministrijas mājaslapas sadaļa “Sabiedrības līdzdalība”. |
| 2. | Sabiedrības līdzdalība projekta izstrādē | Pirms izsludināšanas Valsts sekretāru sanāksmē likumprojekts tika nosūtīts saskaņošanai VAS “Latvijas Pasts” un FKTK. |
| 3. | Sabiedrības līdzdalības rezultāti | Likumprojekta saskaņošanai pirms Valsts sekretāru sanāksmes 2017.gada 15.februārī un 2017.gada 3.aprīlī tika rīkotas sanāksmes “finanšu sektoram” par ietvertajiem priekšlikumiem un iebildumiem likumprojektā. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē [www.likumi.lv](http://www.likumi.lv).Likums tiks ievietots arī FKTK mājas lapā internetā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, FKTK, VAS “Latvijas Pasts”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pasta komersantam, tai skaitā VAS “Latvijas Pasts”, kas vēlas sniegt maksājumu pakalpojumus, ir jāsaņem licence vai jāreģistrējas kā maksājumu iestādei FKTK saskaņā ar Maksājumu pakalpojumu un elektroniskās naudas likumā noteikto, tas ir, atsakoties no šobrīd pasta komersantiem noteiktā izņēmuma statusa maksājumu pakalpojumu jomā, paredzot divu gadu pārejas periodu. Attiecīgi FKTK pasta komersantus, kas sniedz maksājumu pakalpojumus, uzraudzītu gan kā maksājumu iestādes, gan kā Noziedzīgi iegūtu līdzekļu legalizācijas un terorisma finansēšanas novēršanas likuma subjektus.Jaunu institūciju izveide, esošo likvidācija vai reorganizācija netiek paredzēta. Jaunu funkciju paredzēšanai tiks izmantoti esošie cilvēkresursi. |
| 3. | Cita informācija | Nav. |

Finanšu ministre D.Reizniece-Ozola

Neija, 67095490

vineta.neija@fm.gov.lv